
מר אודי ברעוז

סמנכ"ל מבצעים
דחוף!!



רשות שדות התעופה
 
נתב"ג









   באמצעות דוא"ל
אודי שלום,
הנדון: פעילות התעופה האזרחית בשדה דב
כיו"ר אגודת התעופה הכללית בישראל ברצוני לפנות אליך בנושא שבנדון כדלקמן: -

1.
אגודת התעופה הכללית בראשותי הינה עמותה העוסקת בקידום, פיתוח התעופה הכללית בישראל בכלל ושמירה על זכויות הטייסים בענף בפרט. באגודה חברים כ- 600 טייסים ובעלי מטוסים והיא מקיימת מגוון פעילויות בתחום עיסוקה לרבות לשם שיפור בטיחות הטיסה  של חבריה.

2.
לצערנו התעופה האזרחית בישראל בכלל והתעופה הכללית בפרט נמצאים בשפל קשה וממושך. אחד הגורמים העיקריים לכך הינו תפקודן הלקוי של הרשויות המופקדות על הנושא וחוסר שיתוף הפעולה בניהן לבין עצמן ובניהן לגורמים המשתמשים לרבות חברי אגודת התעופה הכללית.

3.
אחד ממוקדי הבעיות הקשות לתעופה הכללית הינו שדה דב מקום בו נפגעות זכויות הטייסים הפרטיים שוב ושוב באופן לא מידתי, לא שוויוני וללא כל צורך.


כך למשל ידוע לנו כי בעתיד הקרוב חיל האויר לא יאפשר המראות בשדה דב בשבתות ובחגים. משמעות הענין - סגירת שדה דב בפני התעופה הכללית בדיוק בשיא פעילותה. סגירת שדה דב כאמור תצמצם באופן מהותי את הפעילות של התעופה הכללית בארץ המתבצעת בעיקר בסופי שבוע ובחגים במרכז הארץ.

4. 
בשלהי ספטמבר 2000 הוטלו הגבלות רק על טיסות פרטיות בשדה דב. לטעמנו ההגבלות כאמור אינן דרושות, אינו מידתיות והן מהוות אפליה קשה של התעופה הכללית ללא כל צורך.


גזרות אלו הוטלו מבלי להתייעץ עמנו, מבלי לבחון לעומק את היקף הבעיה האמיתי או לבחון חלופות אחרות.

5. 
על פי החוק על ר.ש.ת ליתן,  בין היתר , שרותי פיקוח טיסה בשדה דב לכל הגורמים האזרחיים לרבות התעופה הכללית והפרטית. בפועל ר.ש.ת מסרה את ביצוע המטלה לקבלן משנה – חיל האוויר, הטוען כי פעילות התעופה הכללית מהווה פגיעה בבטיחות הטיסה בשדה.

אנחנו באגודה לא מקבלים את הטיעון הציני והלא רציני כאילו משיקולי בטיחות יש להגביל את הפעילות שלנו במרחב הפיקוח של שדה דב.


כמות התנועות בשדה נופלת בהרבה מתנועות בשדות דומים בעולם ואין שום מקום לטענה כאמור. בהחלט יתכן שיש מקום לשפר את הציוד ולהשביח את כח האדם במקום כך שיוכל לבצע את הפיקוח האווירי כראוי.

6.
לאור האמור לעיל אין מנוס מהמסקנה כי אם קבלן המשנה טוען שאינו מסוגל ליתן את השרות יש להחזיר את הפיקוח בשדה דב לידיים אזרחיות או לפחות להציב בצד הפקחים הצבאיים גם פקחים אזרחיים. הסמכות לביצוע הדבר מוטל על פי חוק עליכם בר.ש.ת ולפיכך הנכם מתבקשים להיערך לכך בהקדם. אנו מצידנו מוכנים לסייע לכם בכך ככל שנוכל.

7.
בימים אלו סגור שדה דב לרגל שיפוץ המסלול. אנו מבקשים לנצל את פסק הזמן לטפל בנושאים שהעלנו בדרך של דו-שיח ושתוף פעולה עימכם.

8.
יש לנו בקשה נוספת ודחופה - סגירת שדה דב בחודשיים הקרובים מקשה מאד על התעופה הכללית החשובה לנו כל-כך. על מנת להקל מעט עלינו הנכם מתבקשים להסיר זמנית את מגבלות הפעילות בהרצליה, ובעיקר בסופי שבוע. כך למשל נבקש כי כל עוד שדה דב סגור לשיפוצים יפתח שדה הרצליה בשבתות ובחגים בשעה 0700 בבוקר ולא ב- 0900. כן נבקש לפתוח את השדה בין 1400 ל- 1600 בימי שישי, שבת וחג באופן זמני בתקופה האמורה.

9.
נודה לך מאד על היענותך המהירה לבקשתנו כאמור במכתב זה. אנו מציעים עוד כי במידה והדבר יראה לך נכון נקבע פגישה, על מנת שנוכל לפרוש בפניך בהרחבה את הנושא ונפעל ליצירת דיאלוג בינינו באופן שיקדם את התעופה האזרחית הכללית בישראל.

בברכת  התעופה,

ירון אפרת, עו"ד







 יו"ר אגודת התעופה הכללית

